b'\n_START_ARTICLE_\nFull HD\n_START_SECTION_\n1080p-kuva\n_START_PARAGRAPH_\nDigitaalisessa l\xc3\xa4hetyksess\xc3\xa4 eli DVB-standardissa 1080p-kuvan virkistystaajuudet on m\xc3\xa4\xc3\xa4ritelty 24, 25 ja 30 ruutuun per sekunti. Kuvan viem\xc3\xa4n kaistanleveyden takia viel\xc3\xa4 ei ole  m\xc3\xa4\xc3\xa4ritelty 50 tai 60 ruudun kuvanp\xc3\xa4ivityst\xc3\xa4, vaan n\xc3\xa4m\xc3\xa4 saattavat tulla k\xc3\xa4ytt\xc3\xb6\xc3\xb6n parempien pakkausalgoritmien ja siirtoteiden kehityksen my\xc3\xb6t\xc3\xa4. PAL-standardin SDTV:ss\xc3\xa4 kuva p\xc3\xa4ivitet\xc3\xa4\xc3\xa4n Euroopassa lomitetettuna 50 kertaa ja on siten sulavampi kuin filmille kuvattu 24 kertaa p\xc3\xa4ivittyv\xc3\xa4 kuva. Lomitetun kuvan on yleisesti havaittu toimivan paremmin urheilul\xc3\xa4hetyksiss\xc3\xa4, joissa kuvataan liikett\xc3\xa4 tai kamera on paljon liikkeess\xc3\xa4._NEWLINE_Videokameroissa ja digikameroissa Full HD -termi\xc3\xa4 k\xc3\xa4ytet\xc3\xa4\xc3\xa4n kuvaamaan kameran mahdollisuutta kuvata 1080i- ja mahdollisesti my\xc3\xb6s 1080p-materiaalia._NEWLINE_Jotkin elokuvat, kuten T\xc3\xa4htien sota: Episodi III \xe2\x80\x93 Sithin kosto, Klik! ja muutamat sarjat on kuvattu suoraan t\xc3\xa4yster\xc3\xa4v\xc3\xa4piirron 1080p-digitaaliformaatissa ja my\xc3\xb6s leikattu siin\xc3\xa4 muodossa. 35 mm:n filmin tarkkuus ylitt\xc3\xa4\xc3\xa4 1080p:n tarkkuuden, vaikka filmin ja digitaalikuvan laatua onkin vaikeaa verrata suoraan kesken\xc3\xa4\xc3\xa4n. Kuvan laatu riippuu my\xc3\xb6s HDTV:ss\xc3\xa4 yleisesti k\xc3\xa4ytetyn MPEG-2- tai MPEG-4-pakkausalgoritmien tuottamasta bittivirran m\xc3\xa4\xc3\xa4r\xc3\xa4st\xc3\xa4.'